# שיעור כללי – מה המלאכות האסורות מן התורה בשביעית – השיעור יתמקד בנטיעה וחרישה

### בסוף דף המקורות מובא סיכום קצר

### ספר שמות פרק כג

(י) וְשֵׁשׁ שָׁנִים תִּזְרַע אֶת אַרְצֶךָ וְאָסַפְתָּ אֶת תְּבוּאָתָהּ:

(יא) וְהַשְּׁבִיעִת תִּשְׁמְטֶנָּה וּנְטַשְׁתָּהּ, וְאָכְלוּ אֶבְיֹנֵי עַמֶּךָ וְיִתְרָם תֹּאכַל חַיַּת הַשָּׂדֶה כֵּן תַּעֲשֶׂה לְכַרְמְךָ לְזֵיתֶךָ:

### ספר ויקרא פרק כה

(א) וַיְדַבֵּר יְהֹוָה אֶל משֶׁה בְּהַר סִינַי לֵאמֹר:

(ב) דַּבֵּר אֶל בְּנֵי יִשְׂרָאֵל וְאָמַרְתָּ אֲלֵהֶם כִּי תָבֹאוּ אֶל הָאָרֶץ אֲשֶׁר אֲנִי נֹתֵן לָכֶם וְשָׁבְתָה הָאָרֶץ שַׁבָּת לַיהֹוָה:

(ג) שֵׁשׁ שָׁנִים תִּזְרַע שָׂדֶךָ וְשֵׁשׁ שָׁנִים תִּזְמֹר כַּרְמֶךָ וְאָסַפְתָּ אֶת תְּבוּאָתָהּ:

(ד) וּבַשָּׁנָה הַשְּׁבִיעִת שַׁבַּת שַׁבָּתוֹן יִהְיֶה לָאָרֶץ שַׁבָּת לַיהֹוָה שָׂדְךָ לֹא תִזְרָע וְכַרְמְךָ לֹא תִזְמֹר:

(ה) אֵת סְפִיחַ קְצִירְךָ לֹא תִקְצוֹר וְאֶת עִנְּבֵי נְזִירֶךָ לֹא תִבְצֹר שְׁנַת שַׁבָּתוֹן יִהְיֶה לָאָרֶץ:

### מכילתא דרבי ישמעאל משפטים - מס' דכספא פרשה כ ד"ה והשביעית תשמטנה

והשביעית תשמטנה ונטשתה - תשמטנה בעבודתה, ונטשתה באכילתה.

### מכילתא דרבי שמעון בר יוחאי פרק כג פסוק יא

והשביעית תשמטנה – מלקשש, ונטשתה – מלסקל...

כן תעשה לכרמך לזיתך - והלא הכרם והזית בכלל היו, ולמה יצאו? להקיש אליהם, מה כרם מיוחד שהוא בעשה ועוברין עליו בלא תעשה, כך כל שהוא בעשה עוברין עליו בלא תעשה.

מנין אין מזבלין ואין מפרקין אין מעפקין אין מעשנין אין מגזמין ואין מצדדין בעלין? ת"ל כרמך. ומנין אין מקרסמין ואין מזרדין ואין מפסלין ואין מצדדין ואין מגזמין בעלין? ת"ל זיתך.

### ספרא בהר פרשה א

(ד) ושבתה הארץ - יכול מלחפור בורות ושיחים ומערות ומלתקן את המקוואות? תלמוד לומר שדך לא תזרע וכרמך לא תזמור. אין לי אלא לזרע ולזמיר, לחריש לעידור לניכוש ולכיסוח ולביקוע מניין? תלמוד לומר שדך לא וכרמך לא - כל מלאכה שבשדך ושבכרמך.

(ה) ומנין שאין מזבלים ואין מפרקים ואין מעשנים בעלים ואין מאבקים? תלמוד לומר שדך לא. ומנין שאין מקרסמים ואין מזרדים ואין מפסלים באילנות? תלמוד לומר שדך לא.

(ו) וכרמך לא - יכול לא יקשקש תחת הזיתים ולא ימלא את הנקעים שתחת הזיתים ולא יעשה עוגיאות בין אילן לאילן חבירו? תלמוד לומר שדך לא תזרע וכרמך לא תזמור, הזרע והזמיר בכלל היו, ולמה יצאו? להקיש להם, אלא מה זרע וזמיר מיוחדים שהם עבודה בארץ ובאילן, אף אין לי אלא דבר שהוא עבודה בארץ ובאילן.

### תלמוד בבלי מסכת מועד קטן פרק א - משקין בית השלחין

/משנה/. משקין בית השלחין במועד ובשביעית, בין ממעיין שיצא בתחילה, בין ממעיין שלא יצא בתחילה. אבל אין משקין לא ממי הגשמים, ולא ממי הקילון. ואין עושין עוגיות לגפנים. רבי אלעזר בן עזריה אומר: אין עושין את האמה בתחילה במועד ובשביעית, וחכמים אומרים: עושין את האמה בתחילה בשביעית, ומתקנין את המקולקלות במועד. ומתקנין את קלקולי המים שברשות הרבים, וחוטטין אותן, ומתקנין את הדרכים ואת הרחובות ואת מקוות המים, ועושין כל צורכי הרבים, ומציינין את הקברות, ויוצאין אף על הכלאים.

גמרא. תנן: משקין בית השלחין במועד ובשביעית. בשלמא מועד משום טירחא הוא, ובמקום פסידא שרו רבנן. אלא שביעית, בין למאן דאמר משום זורע, ובין למאן דאמר משום חורש - זריעה וחרישה בשביעית מי שרי?

אמר אביי: בשביעית בזמן הזה, ורבי היא. דתניא, רבי אומר: "וזה דבר השמטה שמוט" - בשתי שמיטות הכתוב מדבר, אחת שמיטת קרקע ואחת שמיטת כספים. בזמן שאתה משמט קרקע - אתה משמט כספים, ובזמן שאי אתה משמט קרקע - אי אתה משמט כספים.

רבא אמר: אפילו תימא רבנן, אבות אסר רחמנא, תולדות לא אסר רחמנא, דכתיב ובשנה השביעית שבת שבתון יהיה לארץ שדך לא תזרע וגו'. מכדי, זמירה בכלל זריעה, ובצירה בכלל קצירה, למאי הלכתא כתבינהו רחמנא? למימרא: דאהני תולדות - מיחייב, אאחרנייתא - לא מיחייב.

ולא? והתניא: שדך לא תזרע וכרמך לא תזמר, אין לי אלא זירוע וזימור, מנין לניכוש ולעידור ולכיסוח? תלמוד לומר: שדך לא כרמך לא. לא כל מלאכה שבשדך, ולא כל מלאכה שבכרמך. מנין שאין מקרסמין, ואין מזרדין, ואין מפסגין באילן - תלמוד לומר: שדך לא כרמך לא, לא כל מלאכה שבשדך ולא כל מלאכה שבכרמך. מנין שאין מזבלין, ואין מפרקין, ואין מאבקין, ואין מעשנין באילן - תלמוד לומר: שדך לא כרמך לא, כל מלאכה שבשדך לא, וכל מלאכה שבכרמך לא. יכול לא יקשקש תחת הזיתים, ולא יעדר תחת הגפנים, ולא ימלא נקעים מים, ולא יעשה עוגיות לגפנים - תלמוד לומר: שדך לא תזרע זריעה בכלל היתה, ולמה יצתה - להקיש אליה, לומר לך: מה זריעה מיוחדת, עבודה שבשדה ושבכרם - אף כל שהיא עבודה שבשדה ושבכרם!

מדרבנן, וקרא - אסמכתא בעלמא.

וקשקוש בשביעית מי שרי? והא כתיב והשביעית תשמטנה ונטשתה. תשמטנה - מלקשקש, ונטשתה - מלסקל! - אמר רב עוקבא בר חמא: תרי קשקושי הוו; חד - אברויי אילני, וחד - סתומי פילי. אברויי אילן - אסור, סתומי פילי - שרי.

איתמר, החורש בשביעית, רבי יוחנן ורבי אלעזר. חד אמר: לוקה, וחד אמר: אינו לוקה. לימא בדרבי אבין אמר רבי אילעא קמיפלגי, דאמר רבי אבין אמר רבי אילעא: כל מקום שנאמר כלל בעשה, ופרט בלא תעשה - אין דנין אותו בכלל ופרט וכלל. מאן דאמר לוקה - לית ליה דרבי אבין אמר רבי אילעא, ומאן דאמר אינו לוקה - אית ליה דרבי אבין! - לא, דכולי עלמא לית ליה דרבי אבין אמר רבי אילעא. מאן דאמר לוקה - שפיר. ומאן דאמר אינו לוקה - אמר לך: מכדי, זמירה בכלל זריעה, ובצירה בכלל קצירה, למאי הלכתא כתבינהו רחמנא? למימר דאהני תולדות הוא דמיחייב, אתולדה אחרינא - לא מיחייב, - ולא? והתניא: שדך לא תזרע וכרמך לא תזמר אין לי אלא זירוע וזימור, מנין לעידור ולקישקוש ולכיסוח - תלמוד לומר: שדך לא כרמך לא, לא כל מלאכה שבשדך, ולא כל מלאכה שבכרמך. ומנין שאין מקרסמין ואין מזרדין ואין מפסגין באילן - תלמוד לומר: שדך לא, כרמך לא, כל מלאכה שבשדך לא, כל מלאכה שבכרמך לא. מנין שאין מזבלין ואין מפרקין ואין מעשנין באילן - תלמוד לומר: שדך לא כרמך לא, כל מלאכה שבשדך לא, וכל מלאכה בכרמך לא. יכול לא יקשקש תחת הזיתים, ולא יעדר תחת הגפנים, ולא ימלא נקעים מים, ולא יעשה עוגיות לגפנים - תלמוד לומר: שדך לא תזרע, זריעה בכלל היתה, ולמה יצתה - להקיש אליה, לומר לך: מה זריעה מיוחדת - עבודה שבשדה ושבכרם, - אף כל שהיא עבודה שבשדה ושבכרם! - מדרבנן, וקרא אסמכתא בעלמא.

כי אתא רב דימי אמר: יכול ילקה על התוספת - ונסיב לה תלמודא לפטורא, ולא ידענא מאי תלמודא ומאי תוספת. רבי אלעזר אמר: חרישה, והכי קאמר: יכול ילקה על חרישה, דאתיא מכלל ופרט וכלל, ונסיב ליה תלמודא לפטורא, דאם כן, כל הני פרטי למה לי? ורבי יוחנן אמר: ימים שהוסיפו חכמים לפני ראש השנה, והכי קאמר: יכול ילקה על תוספת ראש השנה, דאתיא מבחריש ובקציר תשבת, ונסיב לה תלמודא לפטורא, כדבעינן למימר לקמן...

## נטיעה

### משנה מסכת תרומות פרק ב משנה ג

המטביל כלים בשבת שוגג ישתמש בהם מזיד לא ישתמש בהם המעשר והמבשל בשבת שוגג יאכל מזיד לא יאכל הנוטע בשבת שוגג יקיים מזיד יעקור ובשביעית בין שוגג בין מזיד יעקור: שבת ע"ג ע"ב ביחס למלאכת זורע ונוטע וברש"י .

### תלמוד בבלי מסכת גיטין דף נג עמוד ב

ורמי דרבי מאיר אדר"מ בדאורייתא; דתניא: הנוטע בשבת, בשוגג - יקיים, במזיד - יעקר, ובשביעית, בין בשוגג בין במזיד - יעקר, דברי ר"מ; רבי יהודה אומר: בשביעית, בשוגג - יקיים, במזיד - יעקר, ובשבת, בין בשוגג בין במזיד - יעקר! ולטעמיך, תקשה לך היא גופה, מכדי הא דאורייתא והא דאורייתא, מאי שנא שבת ומאי שנא שביעית? אלא התם כדקתני טעמא, א"ר מאיר, מפני מה אני אומר: בשבת בשוגג - יקיים, במזיד - יעקר, ובשביעית בין בשוגג בין במזיד - יעקר? מפני שישראל מונין לשביעית, ואין מונין לשבתות. דבר אחר: נחשדו ישראל על השביעית, ולא נחשדו על השבתות.

### ר"ש מסכת שביעית פרק א משנה א- (בהקשר של תוספת שביעית)

.. וכ"ש נטיעה דהיא עיקר מלאכה טפי כדמוכח בשבת (דף עג ב) דזומר תולדה דזורע וכ"ש נוטע דדמי לזורע טפי...

### רמב"ם הלכות שמיטה ויובל פרק א

הלכה א

מצות עשה לשבות מעבודת הארץ ועבודת האילן בשנה שביעית שנאמר ושבתה הארץ שבת ליי' ונאמר בחריש ובקציר תשבות, וכל העושה מלאכה מעבודת הארץ או האילנות בשנה זו ביטל מצות עשה ועבר על לא תעשה שנאמר שדך לא תזרע וכרמך לא תזמור.

הלכה ב

אינו לוקה מן התורה אלא על הזריעה או על הזמירה ועל הקצירה או על הבצירה, ואחד הכרם ואחד שאר האילנות.

הלכה ג

וזמירה בכלל זריעה ובצירה בכלל קצירה, ולמה פרטן הכתוב לומר לך על שתי תולדות אלו בלבד הוא חייב ועל שאר התולדות שבעבודת הארץ עם שאר האבות שלא נתפרשו בענין זה אינו לוקה עליהן, אבל מכין אותו מכת מרדות.

הלכה ד

כיצד החופר או החורש לצורך הקרקע או המסקל או המזבל וכיוצא בהן משאר עבודת הארץ, וכן המבריך או המרכיב או הנוטע וכיוצא בהן מעבודת האילנות מכין אותו מכת מרדות מדבריהן.

הלכה ה

אין נוטעין בשביעית אפילו אילן סרק, ולא יחתוך היבולת מן האילנות, ולא יפרק העלין והבדים היבשים, ולא יאבק את צמרתו באבק, ולא יעשן תחתיו כדי שימות התולעת, ולא יסוך את הנטיעות בדבר שיש לו זוהמא כדי שלא יאכל אותו העוף כשהוא רך, ולא יסוך את הפגין, ולא ינקוב אותן, ולא יכרוך את הנטיעות, ולא יקטום אותם, ולא יפסג את האילנות וכן שאר כל עבודת האילן, ואם עשה אחת מאלו בשביעית מכין אותו מכת מרדות.

הלכה ו

אין מציתין את האור באישת הקנים מפני שהיא עבודת קרקע, ואין מלמדין את הפרה לחרוש אלא בחול, ואין בודקין את הזרעים בעציץ מלא עפר אבל בודקין אותן בעציץ מלא גללים, ושורין את הזרעים בשביעית כדי לזורען במוצאי שביעית, ומקיימין האלויי בראש הגג אבל אין משקין אותו. +/השגת הראב"ד/ אין מציתין את האור וכו' עד אבל אין משקין אותו. א"א נ"א ומשיירין את הזרעים משביעית למוצאי שביעית ומקיימין את העלין שבגג אבל אין משקין אותו.+

הלכה ז

סוקרין את האילן בסקרא, וטוענין אותו באבנים ועודרין תחת הגפנים, והמקשקש בזיתים אם להברות את האילן אסור ואם לסתום את הפצימים מותר.

הלכה ח

משקין בית השלחין בשביעית והיא שדה הזריעה שצמאה ביותר, וכן שדה האילנות אם היו מרוחקין זה מזה יתר מעשר לבית סאה מושכין את המים מאילן לאילן, אבל לא ישקו את כל השדה, ואם היו מקורבין זה לזה עשר לבית סאה משקין כל השדה בשבילן, וכן עפר הלבן מרביצין אותו במים בשביעית בשביל האילנות שלא יפסדו.

הלכה ט

ועושין עוגיות לגפנים, ועושין את אמת המים כתחלה וממלאין את הנקעים מים.

הלכה י

ומפני מה התירו כל אלה, שאם לא ישקה תעשה הארץ מלחה וימות כל עץ שבה, והואיל ואיסור הדברים האלו וכיוצא בהם מדבריהם לא גזרו על אלו שאין אסור מן התורה אלא אותן שני אבות ושתי תולדות שלהם כמו שביארנו.

הלכה יא

משרבו האנסין והטילו מלכי עכו"ם על ישראל לעשות מחנות לחיילותיהן התירו לזרוע בשביעי' דברים שצריכין להם עבדי המלך בלבד, וכן מי שכפאו אנס לעשות בשביעית בחנם כמו עבודת המלך וכיוצא בהן הרי זה עושה. +/השגת הראב"ד/ משרבו האנסים וכו'. א"א אנו קבלנו האנסים ארנונא שנוטל המלך חומש מפירות הארץ ומי שאינו עובדה גוזלין אותה ממנו והמקומות שלא החזיקו בהם עולי בבל ולא היתה שביעית נוהגת בהם אלא מדבריהם בהם התירו לעבוד מפני האונס אבל לא במה שהחזיקו.+

הלכה יב

הנוטע בשביעית בין בשוגג בין במזיד יעקור, מפני שישראל חשודין על השביעית, אם תאמר בשוגג יקיים יאמר המזיד שוגג הייתי.

הלכה יג

החורש את שדהו או נרה או זבלה בשביעית כדי שתהיה יפה לזריעה במוצאי שביעית קונסין אותו ולא יזרענה במוצאי שביעית, ואין חוכרין אותה ממנו כדי לזורעה אלא תהי בורה לפניו, ואם מת יזרענה בנו.

### שו"ת מהריט"ץ החדשות סימן קעו

קהלא קדישא, לכל דבר שבקדושה, אשר בחצבייא ישמרם השומר אמת לעולם.

הן זאת על אשר שמועה שמענו את אשר הרע לעשות אדם אחד אשר הוא גר שם עמכם, שהיה בעינינו בחזקת כשרות, ועתה הבאיש את ריחו במה שעשה שזרע בשנת השמיטה. ובאמת הפכנו בזכותו כי אולי חשב שכיון שאינה ארץ ישראל מותר לזרוע בה בשביעית, וטעה במה שכתב הרמב"ם זלה"ה: אין שביעית נוהגת בחוצה לארץ. ובאמת טעות היא בידו, שהרי כתב שעכ"ז שביעית נוהגת בעבר הירדן ובסוריא מדברי סופרים. נמצא שעבר על דברי חכמים וגדול עונו מנשוא.

ומן הדין היה שנקנוס אותו לעקור כל מה שזרע אעפ"י שעשה בשוגג ואעפ"י שלא עבר על איסור דאורייתא. תדע, שכן כתב הרמב"ם: הנוטע בשביעית בין במזיד בין בשוגג יעקור וכו'. אף על גב דהרמב"ם מיירי בארץ ישראל מכל מקום מינה נלמוד לסוריא ועבר הירדן. והטעם דנטיעה אפי' בארץ ישראל אינה אלא מדרבנן, **כמו שכתב הרמב"ם זלה"ה פ"ק דשמיטה דאין אסור מן התורה אלא זורע וזומר וקוצר ובוצר האמורים בתורה אבל שאר כל עבודות אפי' נטיעה אינה אסורה אלא מדברי סופרים.**

וכיון דאתא לידן צריך לתת טוב טעם ודעת לדבר, שיש להקשות דזומר לא שייך אלא בגפנים שהוא מין אילן. וכיון דזומר את הגפן עובר בלאו, אמאי נוטע גפן יהיה פטור מן התורה. היה לנו לומר שחייב מן התורה מק"ו דזומר דתרויהו באילן הוו אמנם הנלע"ד שהטעם הוא דזריעה הוא דבר שנהנה ממנה בשנת השמיטה, וכן זומר את הגפנים או אילנות נהנה ממעשיו בשנת השמיטה, ולכך עובר. אמנם נוטע אינו נהנה ממעשיו בשנת השמיטה עד אשר יגדל נטיעתו ולכך לא גזרה תורה. אמנם מדברי סופרים גזרו גם על הנטיעה ואם כן כיון שהנטיעה שהיא מדברי סופרים אפי' בארץ ישראל כתב הרמב"ם דיעקור אפי' בשוגג אם כן מינה נלמוד לזורע שדהו בסוריה או בעבר הירדן אפי' בשוגג קנסינן ליה לעקור כיון דעבר אדברי סופרים. כך היה שורת הדין לקונסו שיעקור מה שזרע

### שבת הארץ מבוא אות ד

...אלא דבלא"ה קשה על מאי דאמר כאן בפשיטות "הא דאורייתא והא דאורייתא": הלא בנוטע קיימינן ואנן הרי קיימא לן, שרק שתי האבות זריעה וקצירה, ושתי תולדותיהן, זמירה ובצירה, רק הן אסורות מן התורה, אבל כל יתר האבות והתולדות שלהן אינן אסורות כ"א מדבריהם, כד' הרמב"ם (פ"א ה"ב ג'), וכן מבואר שם (בהלכה ה') בדברי הרמב"ם, שנטיעה היא מהעבודות שאם עשה אותן מכין אותו מכת-מרדות, א"כ איך אמר על הנוטע בשביעית "הא דאורייתא והא דאורייתא" ? ויש לומר, שבכלל נטיעה כלולים שני אופני הנטיעה: נטיעת עץ ע"י ענף ושרש הנשתל בקרקע, וגם ע"י גרעין או פרי שהם מוציאים את האילן. - שניהם הם בכלל נטיעה. וכן הוא לשון המשנה ([ערלה פ"א מ"ט](https://d.docs.live.net/Mishnah_Orlah.1.9)): נוטעין יחור של ערלה ואין נוטעין אגוז של ערלה". ונטיעה זו, שע"י גרעין או פרי, פשוט הוא שהיא נקראת זריעה לגבי איסור שביעית, כיון שהיא דרך זריעה ולא דרך נטיעה, - כלשון הרמב"ם ([כלאים פ"א ה](https://d.docs.live.net/Mishnah_Kilayim.1.5)"ו); וכן מותר לערב זרע אילנות ולזרעם כאחד", - ומדלא מחלק כאן בגמרא בנוטע גופיה בין נוטע יחור לנוטע אגוז וכיו"ב, שמע מינה, דבחדא מחתא מחתינהו ובכל גוני, בין בשוגג בין במזיד יעקור ומקשה שפיר: "הא דאורייתא והא דאורייתא".

### חזון איש יז כ'

שם ה"ד 'או נוטע' תימא הא אמר גיטין נ"ג ב' דנטיעה דאוריתא וע"כ נטיעה בכלל זימור ועי' לק' ס"ק כ"ד ואפשר דהוי בכלל אין מזהירין מן הדין ולפיכך אין לוקין על הנטיעה אע"ג דהוי דאוריתא ונראה דאף נוטע גרעין לא חשיב זורע וכדאמר פאה (פ"א ה"ד) זרעי אילן אינן קרוים זרעים עי"ש בבהגר"א.\

### שו"ת שבט הלוי חלק ג סימן קנח

ה"י, שאין איסור מה"ת אלא אותן שני אבות ושתי תולדות שלהם כמו שביארנו, מוכח להדיא דגם נוטע רק מדרבנן עיין לעיל ה"ד, ובגיטין נ"ג ע"ב קאמר להדיא דנוטע מן התורה, וראיתי בחזון איש שביעית סי' י"ז ס"ק כ' נתקשה בזה וכ' דאפשר דהוי בכלל אין מזהירין מן הדין (מדין זומר) ולפיכך אין לוקין על נוטע אף על גב דהוי דאורייתא, ודבה"ק צע"ג דלשון הרמב"ם כאן משמע להדיא דלא הוי דאורייתא כלל, ועוד אם בא מדין זומר א"כ אולי לא הוי בכלל אין מזהירין דנוטע הוא יותר נוטע מזומר והוא הוא ובכללא דזומר הוא, אלא ע"כ דגזה"כ הוא הני ד' אין אידך לא וא"כ גם בק"ו לא אתי דהתורה מיעטה אותן.

ובאמת הי' נראה לחלק בין נטיעת גרעין לנטיעת שתיל דנטיעת גרעין הוא נוטע דאורייתא כזורע משא"כ יחור, והחזון איש מיאן בזה מכח דברי הירושלמי פאה פ"א ה"ד זרע אילן אינן קרוין זרעים, ואינו מוכרח כ"כ, דהכא על פעולת המלאכה דנין ומצד המלאכה הוא ממש פעולת זורע, ולשון רבינו חננאל שבת ע"ג ע"ב הנוטע ולד הוא של זורע כי הנוטע נועץ יחור של אילן בארץ ומתגדל כמו המפיל זרע לארץ וצומח ע"כ, משמע דקרי נוטע תולדה (דלא ככמה ראשונים) בשביל דהוי נטיעת יחור והוא תולדת מפיל זורע בארץ אבל מפיל זרע גם באילן דאורייתא, ומפורש הוא בתו"כ פ' קדושים גבי ערלה ונטעתם אין לי אלא אגוז ושקד נטע יחור מנין ת"ל כל עץ, הרי דיחור צריך קרא לרבות, א"כ אין דחוק דהכא אגוז ושקד הוי בכלל זריעה דאורייתא לא יחור.

### שו"ת בית הלוי חלק ג סימן א

...אבל לפי הנ"ל דגם לרבי דס"ל דתלוי ביובל מ"מ אחר שקיבלו עליהם בימי עזרה באלה ובשבועה דינו כדאורייתא באיסור שבועה ניחא שפיר, וגם הך דנטיעה ניחא דהא סתמא קיבלו לנטוש שביעית ובודאי גם תולדות קיבלו אז דהא אסמכו לתולדות אקרא:

## חרישה

### תלמוד ירושלמי (וילנא) מסכת כלאים פרק ח הלכה א

דרבי לעזר אמר לוקין על החרישה בשביעית. רבי יוחנן אמר אין לוקין על החרישה בשביעית. מה טעם דרבי לעזר [ויקרא כה ב] ושבתה הארץ שבת לה' כלל. שדך לא תזרע וכרמך לא תזמור פרט. הזרע והזמר בכלל היו ולמה יצאו להקיש אליהן ולומר לך מה זרע וזמר מיוחד שהן עבודה בארץ ובאילן אף כל דבר שהוא עבודה בארץ ובאילן. מה עבד לה רבי יוחנן שני דברים הן ושני דברים יצאו מן הכלל [אינן] חולקין. ולית ליה לרבי אלעזר חולקין אית ליה לחלוק אינן חולקין הא ללמד מלמדין. ולית ליה לרבי יוחנן מלמדין. שנייא היא שהכלל בעשה ופרט בלא תעשה אין עשה מלמד על לא תעשה ואין לא תעשה מלמד על עשה. על דעתיה דרבי יוחנן ניחא מותר לחפור בה בורות שיחין ומערות. על דעתיה דרבי לעזר מהו לחפור בה בורות שיחין ומערות. כשם שאין מלמדין לענין איסור כך לענין היתר לא ילמדו. א"ר בא קרתיגנייא טעם דרבי יוחנן [שם ג] שש שנים תזרע שדך לא בשביעית ושש שנים תזמור כרמך לא בשביעית. כל לא תעשה שהוא בא מכח עשה עשה הוא: ועובר בעשה. רבי ירמיה אמר עובר בעשה. ורבי יוסה אמר אפילו עשה אין [דף לז עמוד ב] בו. ליידא מילה כתיב [ויקרא כה ב] ושבתה הארץ שבת לה' לענין לא תעשה שבו.

### תרגום אונקלוס שמות לד, כא

(כא) שתא יומין תפלח וביומא שביעאה תנוח בזרועא ובחצדא תנוח:

### משנה שביעית פרק א משנה א

עד אימתי חורשין בשדה האילן ערב שביעית בית שמאי אומרים כל זמן שהוא יפה לפרי ובית הלל אומרים עד העצרת וקרובין דברי אלו להיות כדברי אלו:

### משנה שביעית פרק א משנה ד

היה אחד עושה ככר דבלה וב' אין עושין או ב' עושין ואחד אינו עושה אין חורשין להם אלא לצרכן עד שיהיו מג' ועד ט' היו עשרה מעשרה ולמעלה בין עושין בין שאינן עושין חורשין כל בית סאה בשבילן,

שנאמר (שמות לד) "בחריש ובקציר תשבות" אין צריך לומר חריש וקציר של שביעית אלא חריש של ערב שביעית שהוא נכנס בשביעית וקציר של שביעית שהוא יוצא למוצאי שביעית ר' ישמעאל אומר מה חריש רשות אף קציר רשות יצא קציר העומר:

### תלמוד בבלי מסכת ראש השנה דף ט עמוד א

ודמוסיפין מחול על קדש מנלן? דתניא: בחריש ובקציר תשבת, רבי עקיבא אומר: אינו צריך לומר חריש וקציר של שביעית - שהרי כבר נאמר שדך לא תזרע וגו'. אלא: חריש של ערב שביעית הנכנס לשביעית, וקציר של שביעית היוצא למוצאי שביעית. רבי ישמעאל אומר: מה חריש רשות - אף קציר רשות...

### רש"י מסכת ראש השנה דף ט עמוד א

אין צריך לומר חריש וקציר של שביעית - דעל כרחך אף על גב דרישא דקרא בשבת קאי דכתיב ששת ימים תעבוד סיפיה אשביעית קאי דאי אשבת - חריש וקציר הוא דאסור שאר מלאכות מי שרו?

חריש של ערב שביעית - שלא יחרוש שדה אילן ערב שביעית חריש שיועיל לשביעית.

### חידושי הריטב"א מסכת מכות דף ח עמוד ב

אין צריך לומר חריש של שביעית וכו'. פירוש קרא כתיב ששת ימים תעשה מעשיך וביום השביעי תשבות בחריש ובקציר תשבות ולא משמע ליה לר"ע לפרושי בחריש ובקציר תשבות בענין שבת כפשוטו דאמאי נקיט קרא חריש וקציר יותר משאר מלאכות דהא בכולהו איכא עשה ול"ת וכרת וסקילה, וליכא למימר שבא לחלק לחייב על כל מלאכה ומלאכה דההיא נפקא לן או מלא תבערו למ"ד הבערה לחלק יצאה או מאחת מהנה כדאיתא בפרק כלל גדול (שבת ע' א'), וליכא למימר נמי דאתי לאוקמי בעשה בלחוד שכבר יצא לא תבערו ללמד על כולן שהן במיתה הלכך ליכא לאוקמי בשבת בראשית וכיון דכן מוקמינן ליה לשבת של שביעית דקרייה רחמנא נמי שבת, ואין זה מדרש העוקר את המקרא דהא איכא לפרושי קרא כדפירש רש"י ז"ל דה"ק ששת ימים תעשה מעשיך בחול וביום השביעי ממש תשבות ופעמים שאפילו בימי החול בחריש בקציר תשבות וזה בשבת של שמיטה, ור"מ הלוי ז"ל מפרש דכולה קרא נדרש בימי שמיטה וימים האמורות כאן שנים הם, ואין זה נכון בעיני דאע"ג דכתב קרא ימים במקום שנה כדכתיב ימים תהיה גאולתו ימים או עשור אבל כשיש שם מנין כך וכך או ביום כך וכך לא קרי להו ימים ולא קאמר יום פלוני במקום שנה פלוני, ולסתום חזון אמר המלאך לדניאל ימים אלף (דניאל י"ב י"ב) למאן דמפרש דבעי לומר שנים, ואין לנו בזה אלא פירש"י ז"ל.

### תלמוד בבלי מסכת שבת דף עג עמוד ב

הזורע והחורש. מכדי, מכרב כרבי ברישא, ליתני חורש, והדר ליתני זורע! תנא בארץ ישראל קאי, דזרעי ברישא והדר כרבי. תנא: הזורע והזומר והנוטע והמבריך והמרכיב כולן מלאכה אחת הן. מאי קא משמע לן? [הא קא משמע לן]: העושה מלאכות הרבה מעין מלאכה אחת - אינו חייב אלא אחת. אמר רבי אחא אמר רבי חייא בר אשי אמר רבי אמי: זומר חייב משום נוטע, והנוטע והמבריך והמרכיב חייב משום זורע. משום זורע אין, משום נוטע לא? אימא: אף משום זורע. אמר רב כהנא: זומר וצריך לעצים - חייב שתים, אחת משום קוצר ואחת משום נוטע. אמר רב יוסף: האי מאן דקטל אספסתא - חייב שתים, אחת משום קוצר ואחת משום נוטע. אמר אביי: האי מאן דקניב סילקא - חייב שתים, אחת משום קוצר ואחת משום זורע.

### משנה מסכת מכות פרק ג משנה ט

יש חורש תלם אחד וחייב עליו משום שמונה לאוין החורש בשור וחמור והן מוקדשים בכלאים בכרם ובשביעית ויום טוב וכהן נזיר בבית הטומאה חנניא בן חכינאי אומר אף הלובש כלאים אמרו לו אינו השם אמר להם אף לא הנזיר הוא השם:

### רבינו חננאל מסכת מועד קטן דף ג עמוד א

איתמר החורש בשביעית ר' יוחנן ור' אלעזר חד אמר לוקה. סבר לה כר' אלעא דא' מקום שאתה מוצא כלל בעשה כגון ובשנה השביעית שבת וגו' שבת לה' הרי כלל כל מלאכות שביעית. ועוד פרט בלא עשה שנאמר שדך לא תזרע וכרמך לא תזמור.

א"ר אלעא כי האי גוונא אין דנין אותו בכלל ופרט ונאמר אין בכלל אלא מה שבפרט. זריעה וזמירה וקצירה ובצירה אין מידי אחרינא לא - אלא הריני דן בכלל ופרט וכלל שנאמר ואת ענבי נזירך לא תבצור שנת שבתון יהיה לארץ. ומרבה כל מלאכה ואפילו החורש בשביעית לוקה. וחד אמר החורש בשביעית אינו לוקה לא סבר לה דר' אלעא (דאמר) [אלא ס"ל] דנין אותו בכלל ובפרט. הני אין כלומר אלו בלבד המפורשין הם במלקות מידי אחרינא לא ודחינא לא דכ"ע אית להו דר' אלעא מ"ד לוקה שפיר. ומ"ד אינו לוקה מכדי זמירה בכלל זריעה ובצירה כו':

### רש"י על שמות פרק כג פסוק יא

תשמטנה – מעבודה. ונטשתה - מאכילה אחר זמן הביעור.

ד"א: תשמטנה - מעבודה גמורה כגון חרישה וזריעה. ונטשתה - מלזבל ומלקשקש.

### רש"י שמות פרשת כי תשא פרק לד פסוק כא

(כא) בחריש ובקציר תשבות - למה נזכר חריש וקציר, יש מרבותינו אומרים על חריש של ערב שביעית הנכנס לשביעית, וקציר של שביעית היוצא למוצאי שביעית, ללמדך שמוסיפין מחול על הקדש. וכך משמעו, ששת ימים תעבוד וביום השביעי תשבות ועבודת ששת הימים שהתרתי לך יש שנה שהחריש והקציר אסור, ואין צריך לומר חריש וקציר של שביעית, שהרי כבר נאמר (ויקרא כה ד) שדך לא תזרע וגו' ויש מהם אומרים, שאינו מדבר אלא בשבת, וחריש וקציר שהוזכר בו, לומר לך מה חריש רשות אף קציר רשות, יצא קציר העומר, שהוא מצוה ודוחה את השבת:

### רש"י מסכת מועד קטן דף ב:

חרישה בשביעית מי שרי - הא נפקא מבחריש ובקציר תשבות דאמרינן: אם אינו ענין לשבת שאינו צריך, שהרי כבר נאמר כל מלאכה - תנהו ענין לשביעית.

### רש"י מסכת ראש השנה דף ב.

לשמיטין וליובלות - משנכנס תשרי אסור לחרוש ולזרוע מן התורה.

### רש"י מסכת חולין דף ז עמוד א

ולא רצו להחזיר קדושתה כדי שיהא מותר לחרוש ולזרוע שם בשביעית

### רש"י מסכת פסחים דף מז:

ושביעית - דעובר משום שדך לא תזרע, וחורש תולדה דזורע, כגון חורש לכסות את הזריעה.

### תוספות מסכת פסחים דף מז עמוד ב

ושביעית - למ"ד בפ"ק דמועד קטן (דף ג.) חורש בשביעית אינו לוקה מוקי הך דהכא בחורש ומחפה דמחפה חייב משום זורע.

### תוספות מסכת מועד קטן דף ג:

שהרי כבר נאמר שדך לא תזרע וגו' - ואח"כ כתיב את ספיח קצירך לא תקצור אלמא קצירה לא אצטריך ואפילו אם תימצי לומר חרישה צריכה דאזהרת חרישה לא אשכחן אלא הכא מיהא קצירה לא אצטריך ולההיא דרשא דאתיא קצירה אתיא חרישה כיון דכתבינהו גבי הדדי.

אי נמי ס"ל לר"ע כי ההיא דאמרן לעיל דלוקה על חרישה וכדאמרינן טעמא לעיל סבר ר' עקיבא ותרוייהו מיותרין ואליבא דר' עקיבא קפריש ואזיל דר' עקיבא סבר אם אינו ענין לשבת תנהו גבי שביעית ובמשמעות שבא להחמיר ולא להקל ולא בעי לאוקמי בשבת כר' ישמעאל להקל דהכי עדיפא ליה ור' ישמעאל עדיפא ליה לאוקמי בשבת דפשטיה דקרא מיירי ביה ואפילו להקל מלאוקמי בשביעית דלא מיירי ביה ולהחמיר.

### רמב"ן שמות כג, יא

(יא) תשמטנה ונטשתה - תשמטנה מעבודה, ונטשתה מאכילה אחר זמן הביעור. דבר אחר תשמטנה מעבודה גמורה, כגון חרישה וזריעה, ונטשתה מלזבל ומלקשקש. לשון רש"י. ואיננו נכון, כי לא הוזהרנו מן התורה אלא על חרישה וזריעה, אבל המקשקש והמזבל, ואפילו מנכש ועודר וכוסח וכל שאר עבודות קרקע, אינו אסור מן התורה. וכך העלו בתחלת מסכת מועד קטן (ג א) בפרק משקין דחרישה וזריעה אסר רחמנא אבל תולדות לא אסר רחמנא וכלהו מדרבנן, וקרא אסמכתא בעלמא הוא. וכן הביעור אינו נלמד מן המקרא הזה:

### חידושי הריטב"א מסכת מועד קטן דף ב עמוד ב

חרישה וזריעה בשביעית מי שרי. פי' מדאורייתא ואפי' למ"ד החורש בשביעית אינו לוקה, מודה שאפי' בערב שביעית שלשים יום איכא איסור תורה או מהלכה או מקראי כדאיתא לקמן, וכ"ש בשביעית עצמה דאתי בק"ו.

### חידושי הריטב"א מסכת מועד קטן דף ג עמוד ב

אין צריך לומר בחריש של שביעית כו'. כבר פירשתיה במקומות אחרים, ומיהו הא קשיא לן למ"ד חורש בשביעית אינו לוקה היכי קתני אין צריך לומר בחריש, וי"ל דפלוגתא דלעיל אליבא דר' ישמעאל דאילו לר' עקיבא ודאי כולי עלמא מודו שהוא לוקה, ואינו נכון דא"כ לוקמה למתניתא דלעיל כר' עקיבא ואמאי תריץ דמדרבנן, וי"ל דבעי לתירוצה אפי' אליבא דר' ישמעאל, והנכון דה"ק על כרחיך בקציר אינו צריך לשביעית שכבר נאמר לא תקצור וכו' וכיון דכן דכותיה בחריש לא בא לשביעית דהא כי הדדי נינהו ועל כרחיך לחריש של ששית בא.

### שפת אמת מסכת מועד קטן דף ג עמוד א

בגמ' תולדות לא אסר רחמנא, משמע דמותר לגמרי מה"ת, אבל חרישה דפליגי לקמן אי לקי עלה נראה דלכו"ע אסור מה"ת בעשה דבחריש ובקציר תשבות ולהכי דייק הכא הגמ' לומר לא אסר ולקמן אמרו לא מחייבא דודאי אסור היא מה"ת כנ"ל פשוט, וכ"מ בתוס' בר"ה (ט') מיהו למ"ד לקמן דחרישה אסור מהלכה כר"י דבחריש דכתי' בקרא אשבת קאי י"ל דבזמן שאין בהמ"ק אין איסור כלל מה"ת, אך י"ל דרך התוספות לא נאסר אלא בזמן המקדש אבל חרישה גופא לעולם אסור וכ"כ הפנ"י בר"ה:

### בית הבחירה (מאירי) מסכת מועד קטן דף ג עמוד א

אף על פי שכל עבודת קרקע נאסרה בשביעית אינו לוקה אלא על ארבעה דברים שתים מהם אבות ושתים מהם תולדות והם הזריעה והזמירה שהיא תולדתה והקצירה והבצירה שהיא תולדתה אבל שאר המלאכות לא נתפרשו מן התורה ואינו לוקה עליהן אבל מכין אותו מכת מרדות כיצד נכש בשביעית והוא ליקוט העשבים הרעים בעקירה או עדר ר"ל שחפר כדי לרפות את הארץ בין הזרעים להצמיחם יפה או כסח העשבים הרעים שלא בעקירה או שחרש מכין אותו מכת מרדות וכן באילנות אם קרסם והוא שחתך הענפים היבשים מן האילן או מן הגפנים שלא יכחישו את האילן או את הגפן או זירד והוא שהיו ענפים יותר מדאי באיזה מקום שבאילן וצריכין לחתוך אף על פי שאינן יבשות או פסג והוא חתוך כל ענפי האילן חוץ מגזע העליון שבו כדי שיגדל ביותר וי"מ שאם ענפיו משפילות אדם קושר אותן להעלות גדולן דרך מעלה להגביהם בכלם מכין אותו מכת מרדות:

### רמב"ם הלכות שמיטה ויובל פרק ג

הלכה א

עבודת הארץ בשנה ששית שלשים יום סמוך לשביעית אסורה הלכה למשה מסיני, מפני שהוא מתקנה לשביעית, ודבר זה בזמן שבית המקדש קיים הוא שנאסר מפי השמועה, וגזרו חכמים שלא יהיו חורשים שדה האילן ערב שביעית בזמן המקדש אלא עד העצרת, ושדה הלבן עד הפסח, ובזמן שאין מקדש מותרין בעבודת הארץ עד ראש השנה כדין תורה..

### ספר המצוות לרמב"ם מצות עשה קלה

והמצוה הקל"ה היא שצונו לשבות מעבודת הארץ בשנה שביעית והוא אמרו ית' (תשא לד) בחריש ובקציר תשבות. וכבר נכפל הצווי הזה פעמים ואמר (פ' בהר ד) שבת שבתון יהיה לארץ. וכבר קדם לנו (מ"ע צ ולק' קסה וש"נ) אמרם האי שבתון עשה הוא. ואמר יתעלה גם כן (ר"פ בהר) ושבתה הארץ שבת לי"י. וכבר התבארו משפטי מצוה זו גם כן במסכת שביעית. ואין חובתה מן התורה אלא בארץ ישראל:

### ספר המצוות לרמב"ם מצות לא תעשה רכ

והמצוה הר"כ היא שהזהירנו מעבודת הארץ בשנת שביעית והוא אמרו יתעלה (ר"פ בהר) שדך לא תזרע. וכל מי שעבר על לאו זה לוקה. וכבר התבארו משפטי מצוה זו במסכת שביעית:

### ספר המצוות לרמב"ם מצות לא תעשה רכא

והמצוה הרכ"א היא שהזהירנו מעבוד אילן בשנה שביעית והוא אמרו ית' (שם) וכרמך לא תזמור. ומי שעבר על זה גם כן חייב מלקות. ולשון ספרא הזרע והזמיר בכלל היו ולמה יצאו להקיש אליהם מה זרע וזמיר מיוחדין שהן עבודה בארץ ובאילן אף אני אין לי אלא דבר שהוא עבודה בארץ ובאילן. וכבר התבארו משפטי מצוה זו גם כן במסכת שביעית:

### שו"ת מעשה ניסים סימן ט

שאלה עוד קשה לי מה שמנה ממה שמיוחד בשביעית מן המצות מאמר הכתוב בחריש ובקציר תשבות. אמנם כאשר התבוננו בדברי חז"ל באותו הפסוק נראה שלש מחלוקת בדבר רבי עקיבא ור' ישמעאל ור' נתן. דתניא בריש גמ' דמועד קטן בחריש ובקציר תשבות ר' עקיבה /עקיבא/ אומר, אינו צריך לומר חריש של שביעית וקציר של שביעית, שהרי כבר נאמר שדך לא תזרע וכרמך לא תזמור, אלא בחריש של ערב שביעית שנכנס לשביעית וכו', ור' ישמעאל אומר, מה חריש רשות אף קציר רשות, יצא קציר העומר שהוא מצוה. ובפרק כלל גדול אומר ר' נתן, יכול עשאן כולן בהעלם אחד לא יהא חייב אלא אחת, ת"ל בחריש ובקציר וכו'. וזה רבי ישמעאל ורבי נתן סברי כי כתיב קרא בשבת כתיב, ואפילו רבי עקיבא לא דרשיה אלא לחריש של ערב שביעית, וקציר של מוצאי שביעית, ויסבור כי שביעית עצמה בל"ת לבד, ואפילו הכי לא קימא לן כותיה, אלא כדמסיק רב אשי, רבן גמליאל ובית דינו סברי לה כר' ישמעאל, דאמר' הילכ' גמירי לה. וממה שיאמת אצלנו כי החורש בשביעית בלאו גרידא מאמר המשנה יש חורש תלם אחד וחייב עליו שמנה לאוין וכו' ובשביעית, ואילו עמדו על כי בחריש ובקציר בשביעית נאמ', כבר היה לאו שניתק לעשה, ואין לוקין עליו. ואף על גב דקושיא היא מיהא דתימ' בריש גמ' משקין החורש בשביעית ר' יוחנן ור' אלעזר, חד אמר לוקה, וחד אמר אינו לוקה, ואמרינן, לימא בדר' אבון אמר ר' אלעא קאמפלגי /קא מפלגי/, דאמר כל מקום שאתה מוצא כלל בעשה ופרט בל"ת אין דנין אותו בכלל ופרט, מ"ד לוקה אית לי' דר' אבון וכו', ומהדרינן לא דכ"ע אית להו דר' אבון וכו', ועד כאן כולהי לא פליגי דחרישה בשביעית ל"ת גופא ולא ילפי לה אלא מובשנה השביעית, ואי אמרת עשה ול"ת היא א"כ הוה ליה לאו שניתק לעשה, ולד"ה אין לוקין עליו. ואי שמיעא ליה למר פירוש שמועה זו מינה דרבה זצ"ל דילמא מפירושיה מיפרקא קושיא דאקשינן ובהדי שותיך פלכיך.

התשובה אין ספק כי הוא מחלוקת תנאים בבאור למאמרו ית' בחריש ובקציר תשבות, אם הוא מורה על שבת כמו שיורה על זה המשך הכתוב, או על שביעית, כאשר יורה הכרח הענין מפנים יותר גלוים ויותר חזקים, כי אין איסור שבת מיוחדת לעבודת השדה זולת שאר המלאכות, ואם יסבור כי נאמר זאת בשבת יצאו לך הפנים כאשר זכרת, אך פשוטו של מקרא לא יחליט זה, וגם לא באה הקבלה על זה, מפני שאם היה להם קבלה בזה לא היה להם מחלוקת בזה. אמנם ההכרעה בדברי חכמים ז"ל יורה על שביעית אינו ממה שנזכר בגמרא משקין בלבד, אך ממה שנזכר במכלתא, כי שם נתבאר, כי ר' יהודה ור' שמעון סוברים גם כן, כי הכתוב הזה נאמר בשביעית, ואמרו ר' יהודה אומר בחריש ובקציר תשבות, חריש שקצירו אסור זה חריש של ערב שביעית, וקציר שחרישו אסור זה קציר של מוצאי שביעית, ור' שמעון אומר שבות מן החריש בשעת קציר, ושבות מן הקציר בשעת חריש עד כי מכח זה אצל חז"ל עשוה שורש. ואמרו במכלתא גם כן, לפי שהוא אומר בחריש ובקציר תשבות וכו', אין לי אלא ששובת מערב שביעית לשביעית מערב שבת לשבת מנין ודין הוא וכו', ועל כן סמך ז"ל על סברת מי שעשה הכתוב הזה בשביעית. ואף כי הכתוב הזה לפי מי שסוברו שהוא מדובק לשביעית ידרשהו לערב שביעית ומוצאי שביעית, אין זה בעבור כי הכתוב לא דבר משביעית עצמו, כי בכמו זה יאמר באמת לגודל הזרות ורוב התמיהה יציבא בארעא וגיורא בשמי שמיא, אבל באמיתת הענין, האומרו כיון בו ערב שביעית וכל שכן וקל וחומר שביעית עצמה. ואף כי חיצוניות גמרא משקין יסתור זה, באמרה אינו צריך לומר חריש של שביעית וכו', ובאמת הוא קל וחומר כאשר אמרנו. ועל כל פנים אין עדות ז"ל בזו המצוה מהכתוב בחריש ובקציר תשבות לבד, ואשר לא בא בו מחלוקת, ואין הוא ז"ל אשר יעלם ממנו כי אפשר להקשות עליו, ועל כן אמר וכבר נכפל זה פעמים ואמר שנת שבתון יהיה לארץ וכו'.

ואת אשר אמרת ואי אמרת עשה ולא תעשה היא אם כן הוה ליה לאו שניתק לעשה, איני יודע אם תחייב זה בכל דבר שהוא עשה ולא תעשה, או בזה לבד. ואם היה אצלך בכל דבר, ואם כן יהיה איסור מלאכה ביום טוב וביום השבת לאו שניתק לעשה, וכל שכן במה זולתם, כי הם אמרו בפירוש יום טוב עשה ולא תעשה וכן בשבת. ואמנם אין אני חושב עליך שתסבור ותחשוב כזאת, ר"ל כי איסור מלאכה ביום טוב לאו שניתק לעשה. ואם תסבור ותחייב כזה בזאת השאלה בלבד, ואם כן איזה יש הבדל /הבדל יש/ ביניהם, ואיני יודע מהו ההבדל בין אמרינן עבודת הארץ בשביעית עשה ולא תעשה, ובין אמרינו שביתה ממלאכה ביום טוב ודומיה עשה ולא תעשה, כי כמו כונת אמרינו ביום טוב וזולתו, כי השביתה מלאכה מקיים מצות עשה, והעושה מלאכה מבטל עשה ועובר על לא תעשה, כן הוא כונת אמרינו עבודת הארץ בשביעית עשה ולא תעשה, כי מי שיבטל עבודתה מקיים עשה, ועובד אותה מבטל עשה ועובר על ל"ת. ואין זה כוונת לאו שניתק לעשה כלל, אבל הכונה בלאו שניתק לעשה כי הלאו המתואר בזה התואר ויעבור עליו, יגיע אל זה העובר עשה, זה העשה לא יגיע קודם העבירה כלל. דרך משל אמרו ית' לא תקח האם על הבנים שלח תשלח וכו' והנה מצות השלוח לא תגיע אך אחרי עברו על הלקיחה, וזה יורה כי לא יצויר לנו קיום העשה קודם עברו על הלאו כלל, אך אין כן שביתה ממלאכה ביום טוב או מעבודת הארץ בשביעית, כי זה העשה נמצא לעצמו ובכל זמן שביתתו ממלאכה הוא מקיים עשה, ואף כי לא עבר על שום עבירה, וזה הוא ברור ואין צריך לבארו. והיינו בושים לבאר לך, כי היינו חושבים כי פשוט אצלך, לולא כי הורית כי סגור אצלך על פי דבריך. וכבר נתבארו בזאת השאלה.

### פירוש המשנה לרמב"ם מסכת שביעית פרק א משנה א

[א] משנה זו היא משנה הראשונה, והיא שאמרו אסור לחרוש בשנה הששית חריש שהוא הכנה לשנה השביעית, וכן אסור לו לקצור בשנה השביעית מה שתהיה התועלת בו בשנה השמינית, וסמכו דין זה למאמר ה' ששת ימים תעשה מעשיך וביום השביעי תשבות בחריש ובקציר תשבות, שזה שאסר חריש וקציר אינו מוסב על יום השבת מפני שהם בכלל אמרו כל מלאכה, וגם אינו על שנת השמטה מפני שכבר אסרם בה בפירוש והוא אמרו לא תזרעו ולא תקצרו את ספיחיה, לפיכך אמרו אם אינו ענין לשבת בראשית ולא ענין לשבתות השנים תנהו ענין לאסור שני פרקים הראשונים. בחריש ובקציר, אמרו בחריש שקצירו אסור זה חריש של ערב שביעית שיוצא לשביעית, ובקציר שחרישו אסור זה קציר של שביעית שיוצא למוצאי שביעית. ודע שהשנה הששית נקראת ערב שביעית, ושנה שמינית שהיא שנה ראשונה מן השמטה השניה נקראת מוצאי שביעית. ואמרו בתלמוד רבן גמליאל ובית דינו נמנו על שני פרקים הללו והתירום. ואמרו עוד בתוספתא רבן גמליאל ובית דינו התקינו שיהו מותרין בעבודת הארץ עד ראש השנה. לפי שהם סוברים כדעת ר' ישמעאל דמפיק ליה לבחריש ובקציר לענין אחר כמו שיתבאר בפרק זה, ואומר שעבודת הארץ ערב שביעית אינה אסורה מן התורה, ואינה אלא הלכה בזמן שבית המקדש קיים, וכאשר לא היה עוד מקדש בזמן רבן גמליאל התיר עבודת הארץ עד ראש השנה..

### ר"י קורקוס הלכות שמיטה ויובל פרק א הלכה א

מצות עשה לשבות מעבודת הארץ ועבודת האילן בשנה שביעית שנאמר ושבתה הארץ שבת לה' בחריש ובקציר תשבות וכו'. פסוק בחריש ובקציר הוא בפ' כי תשא גבי שבת בראשית ובמשנה פ"ק דשביעית נחלקו רבי עקיבא ור' ישמעאל בפירושו והכי תנן לה התם בחריש ובקציר אין צ"ל חריש וקציר של שביעית אלא חריש של ערב שביעית שהוא נכנס לשביעית וקציר של שביעית שהוא יוצא למוצאי שביעית רבי ישמעאל אומר מה חריש רשות אף קציר רשות יצא קציר העומר שהוא מצוה ודוחה את השבת ע"כ ופ"ק דר"ה ופ"ק דמ"ק ופ"ב דמכות הביאו בריתא כלשון המשנה שכתבתי אלא שהם הוסיפו ביאור בדר' עקיבא ואמרו אין צריך לומר קציר של שביעית שהרי נאמר שדך לא תזרע וגו' ותוספת זה מבואר הוא מעצמו ואפשר דגרסינן דתנן והיא היא ובירושלמי פ"ק דשביעית ביארו יותר בדרבי עקיבא ואמרו כתיב בחריש ובקציר וגו' מה אנן קיימין אם לענין שבת בראשית הרי כבר נאמר ששת ימים תעבוד ועשית כל מלאכתך ואם לענין שבתות שנים הרי כבר נאמר שדך לא תזרע אלא אם אינו ענין תנהו ענין לאסור שני פרקים הללו ואי זה זה חריש של ערב שביעית עד כאן. וכתב רבינו שמשון ז"ל כי ביאור הכתוב לדעת רבי עקיבא כך הוא ששת ימים תעבוד וביום השביעי תשבות ובאותם ששת ימים שאמרתי לך שתעבוד בחריש ובקציר תשבות בהם והיינו בשביעי ויפה פירש ומ"מ אין צורך לזה שאף אם לא היה אפשר לפרש הכתוב בשביעית כיון דבאינו ענין תנהו ענין דרשינן ליה כאשר ביארו בירושלמי אין לחוש לכך וכ"ש הכא דכתיב תשבות תרי זימני דאתי שפיר טפי דהוי כאלו כתב בחריש ובקציר תשבות בשביעית ואף על גב דבכל דוכתא הלכה כרבי עקיבא מחבירו בהא קי"ל כרבי ישמעאל דדריש קרא בשבת בראשית ואיסור שני פרקים הלכה למשה מסיני הם ולא מקראי וכאשר אמרו בגמרא קראי לר' עקיבא הלכה לר' ישמעאל וכן פסק רבינו ז"ל ריש פ"ג דהלכתא נינהו כרבי ישמעאל וכאשר יתבאר שם וא"כ קרא ללמד על קצירת העומר הוא דאתא ואיך כתבו רבינו כאן ללמד על השביעית וכ"ש דאפילו לרבי עקיבא לא מיירי בשביעית גופה אלא בתוספת שביעית כאשר נתבאר וא"כ פסוק זה לא שייך הכא כלל ומכאן נראה לי לומר שדעת רבינו הוא כדעת ר"ש שכתב דחרישה בשביעית אסורה מן התורה ואף על גב דממעטינן שאר אבות חרישה לא ממעטינן לה וכן נראה ממה שא"ר עקיבא אם לענין שביעית הרי כבר נאמר שדך לא תזרע וגו' משמע דפשיטא ליה דחרישה בשביעית אסירא ליה מן התורה ועד כאן לא פליג רבי ישמעאל אלא בשני פרקים שסובר דלאו דאורייתא נינהו אלא הלכתא אבל בשביעית גופה לא פליגי ומודה שהחרישה אסורה מן התורה ונראה שהדבר מוכרח מעצמו דכיון דאתאי הלכתא למיסר שלשים יום קודם בחרישה ודאי דבשביעית גופה אסורה החרישה מן התורה ובכלל ושבתה הארץ שבת לה' היא דודאי לא אתאי הלכתא לאסור בתוספת מה שאפילו בשביעית עצמה אינו אסור אלא מדרבנן ומעתה לכך כתב רבינו פסוק זה כאן להודיענו שאסור חרישה בשביעית אסורה מן התורה והלכתא גלי לן דבכלל ושבתה הארץ היא והסמיך אותה רבינו לפסוק זה שנזכר בו חרישה בפירוש. ואפשר עוד דכ"ע מודו דמלת חריש לצורך חרישה בשביעית גופה הוא דאתא וכן כתבו בתוספות דלא מייתר לרבי עקיבא אלא מלת בקציר דאלו מלת בחריש אצטריך למיסר חרישה בשביעית מדאורייתא אלא דסבר ר' עקיבא כיון דבקציר אתא לתוספת בחריש נמי לתוספת ולפי זה אפשר דגם ר' ישמעאל מודה דבחריש לאסור חרישה דבשביעית הוא דאתא דבהא לא פליג כאשר כתבתי וייתורא דבקציר לחוד הוא דדריש ר' ישמעאל לקצירת העומר שדוחה שבת דכיון דקציר מייתר סמכינן לה לחריש כדדריש מה חריש רשות וכו' וא"ת ודלמא כוליה להכי הוא דאתא וחרישה בשביעית לר' ישמעאל אין כאן וי"ל דכיון דכתיב תשבות תרי זימני דרשינן בחריש תשבות לאסור נמי חרישה בשביתה אחרת דהיינו שביעית ובקציר תשבות להשוותה לבחריש דאי כוליה בשבת בראשית מיירי תשבות תרי זימני למה לי. ואפשר עוד לומר דאף אם נאמר דלרבי ישמעאל כוליה קרא בשבת בראשית מיירי לא קי"ל בהא כוותיה דעד כאן לא דחינן לדרבי עקיבא אלא במאי דקאמר דשני פרקים הוו מן התורה אבל במאי דקאמר דקרא לא מיירי בשבת בראשית דלא אצטריך נקטינן כוותיה וא"כ מלת בחריש לחרישה בשביעית ובקציר לעבור עליו בעשה אחר כאשר באו כמה אזהרות כפולות בענין שביתת יום טוב ושביתת שבת א"נ דאתא לשום דרשא אחרינא וקציר העומר דדוחה שבת ילפינן לה מקרא אחרינא וכדאיתא במנחות ס"פ רבי ישמעאל. גם רבינו ז"ל כתב פ"ז מהלכות תמידין ומוספין שהטעם הוא מפני שזמנו קבוע וכל דבר שזמנו קבוע דוחה את השבת וכיון דקי"ל הלכה כרבי עקיבא מחבירו ראוי לקיים דבריו בכל מה שנוכל

כל זה כתבתי לרוחא דמלתא שיהא לשון רבינו בדוקא ואליבא דהלכתא ומ"מ כבר כתבתי פעמים רבות שאין רבינו מדקדק בראיות ובדרשות הפסוקים ואעפ"י שנדחית הראיה כותב אותה רבינו כיון שהדין דין אמת מסמיך אותו רבינו ז"ל על הפסוק היותר מבואר ומ"מ הדבר מוכרח שדעת רבינו לאסור החרישה בשביעית מן התורה או משום דאתאי הלכתא וגלי לן דבכלל ושבתה הארץ הויא או מקרא דבחריש ובקציר וכדעת ר' עקיבא בזה וכאשר נראה שם בגמרא ממה שהקשו עלה דמתניתין דשרי להשקות הזרע בשביעית בין למ"ד משום זורע בין למ"ד משום חורש חרישה בשביעית מי שריא וכתב רש"י ז"ל חרישה בשביעית מי שריא הא נפקא לן מבחריש ובקציר תשבות דאמרינן אם אינו ענין לשבת שאינו צריך דהא כתיב לא תעשה כל מלאכה תנהו ענין לשביעית עכ"ל ועלה משני רבא אבות אסר רחמנא תולדות לא אסר רחמנא וכתב רש"י ז"ל תולדות כגון משקה הזרעים שלא היה במשכן וכו' הרי מוכח דקרא דבחריש לאסור חרישה בשביעית הוא באם אינו ענין לשבת בראשית כאשר כתבתי וכתבתי כל זה מפני שראיתי מי שהקשה בזה וז"ל ותמיה לי טובא אמאי אצטריכא הלכתא לחרישה דלא אסירא אפילו בשנה שביעית מדאורייתא כדאמרינן לעיל והיכי מחמרינן בתוספת שביעית בזקנה טפי משביעית גופה ע"כ ולא תירץ כלום ואלו עיין בפסוק זה שכתב כאן רבינו ז"ל לא הוה תמיה ומה שמורה על מה שכתבתי בלשון רבינו גם מה שהקשה עליו בלשונו יתבאר כל דבר במקומו בע"ה.

הלכה ב

אינו לוקה וכו'. גם שם פ"ק דמ"ק רבא אמר אבות אסר רחמנא תולדות לא אסר רחמנא דכתיב ובשנה השביעית וגו' מכדי זמירה בכלל זריעה ובצירה בכלל קצירה למאי הלכתא כתבינהו רחמנא לומר לך אהני תולדות הוא דמחייב אחרנייתא לא ופרכינן עליה מהתניא אין אלא זרוע וזמירה מנין לניכוש ולעדור ולכסוח ת"ל שדך לא כרמך לא כל מלאכה שבשדך וכל מלאכה שבכרמך מנין שאין מקרסמין ואין מזרדין ואין מפסגין באילן ת"ל שדך וכו' מנין שאין מזבלין ואין מפרקין ואין מאבקין ואין מעשנין ת"ל וכו' ומשני מדרבנן וקרא אסמכתא בעלמא ע"כ וגם שם נחלקו בחרישה בשביעית רבי יוחנן ור' אלעזר דחד אמר לוקה וחד אמר אינו לוקה ופסק רבינו כמ"ד אינו לוקה חדא דכיון דלא סיימו מאן אמר לוקה ומאן אמר אינו לוקה אין ללקות מן הספק. ותו דרבא דאמר אהני מחייב אאחרנייתא לא מחייב כוותיה שייכא ועוד דבירושלמי פ"ז דכלאים הביאו מחלוקת זה ושם סיימו דרבי יוחנן סבר אין לוקין ורבי יוחנן ורבי אלעזר הלכה כרבי יוחנן ואף על פי שבתלמוד שלנו לא אסתיים ילמוד סתום מן המפורש.

הלכה ד

כיצד החורש וכו'. ביאור דברי רבינו דשני מיני חרישות הם החורש לצורך האילנות כדי שיגדלו וכאשר יתבאר זו היא החרישה שאסורה מן התורה כאשר נתבאר אבל החרישה שאינה לצורך האילנות אלא לצורך הקרקע פי' שלא יפסד ויתקלקל הקרקע אינה אסורה מן התורה והרי היא כחופר בעלמא או מסקל שאינם אסורות מן התורה וזהו שכתב החורש לצורך הקרקע וכו' נראה שיש שם חרישה אחרת שאינה לצורך הקרקע שהיא אסורה מן התורה והיא אשר בא עליה הלכה למשה מסיני דעשר נטיעות ויתבאר דבר זה פ"ג בע"ה.

### שו"ת רדב"ז חלק ה ללשונות הרמב"ם סימן קצו (אלף תקס)

(אלף תק"ס) שאלת ממני אודיעך דעתי במה שכתב הרמב"ם ז"ל פרק א' מהל' שמיטה ויובל וז"ל מ"ע לשבות מעבודת הארץ ועבודת האילן בשנה שביעית שנאמר ושבתה הארץ שבת ליי בחריש ובקציר תשבות ע"כ. משמע דאיכא מצות עשה מיהת בחרישה בשביעית והוא ז"ל כתב באותו פרק אין אסור מן התורה אלא אותם שני אבות ושתי תולדות היינו זריעה ותולדתה שהיא זמירה קצירה ותולדתה שהיא בצירה:

תשובה הנכון בדברי הרב ז"ל דשלשה מיני חרישה יש חרישה לתקן את הקרקע לא נאסרה מן התורה כלל וזו היא שכתב הרב ז"ל באותו פרק כיצד החורש או החופר לצורך הקרקע וכו' ב' חרישה לחפות את הזרעים וזו זריעה ממש היא והשתא נימא דזריעה וקצירה תרווייהו כתיב בעשה ולא תעשה שנאמר בחריש ובקציר תשבות והיינו עשה ובלא תעשה שנאמר שדך לא תזרע את ספיח קצירך לא תקצור. עוד יש חרישה שלישית שהיא לגדל האילנות שהיא בכלל זריעה כמו שהזמירה היא תולדה דזריעה שהיא לגדל האילן ולהצמיחו כן החרישה לצורך האילנות הוי בכלל זריעה שע"י חרישה זו גדל האילן כמו שע"י חרישה מגדל הזרע והוי בכלל זריעה נמצאת למד דחרישת האילנות בשביעית אסורה מן התורה ולכן דקדק הרב ז"ל בלשונו החופר או החורש לצורך הקרקע דוקא לצורך הקרקע הוי איסורו מדרבנן אבל לצורך הזרעים או לצורך האילנות הוי איסורו מן התורה. והשתא אתיא הלכתא למשה מסיני דעשר נטיעות חורשין כל בית סאה בשבילן עד ערב שביעית ודוקא בנטיעות שהם נוחות להתקלקל אבל בזקנות אסור שלשים יום קודם שביעית משום תוספת שביעית וגם זה מכלל הלכה למשה מסיני וטעמא דמלתא דקב"ה חס על ממונם של ישראל ואם לא יחרשו כל בית סאה בשביל עשר נטיעות עד ערב שביעית יתייבשו ויפסדו אבל זקנות יש להם כח ולא יפסדו אפי' שלא יחרשו להם כל השדה שלשים יום קודם ר"ה ודי להם שיחרוש תחתיהן וחוצה להם כמלא אורה וסלו. ודוקא בתוספת שביעית אבל בשביעית עצמה אסור כדתנן ואין עושין עוגיות לגפנים ואמרינן עלה והנ"מ חדתי אבל עתיקי שרי ולא גמירי הלכתא אלא בזמן שב"ה קיים אבל בזמן שאין ב"ה קיים הכל מותר עד ערב שביעית וכיון דאיכא איסור תורה בחרישה לצורך האילנות תו ליכא לאקשויי מה שהקשו היכי מחמרינן בתוספת שביעית טפי משביעית. ועוד מקשינן דלמאי אצטריך הלכתא דעשר נטיעות כיון דחרישה גופה בשביעית מותרת דהא ברירנא דחרישה תחת האילנות בשביעית אסורה מן התורה ואתיא הלכתא דעשר נטיעות לאסור עבודת הקרקע בתוספת שביעית ולהתיר חרישת בית סאה לי' נטיעות מפוזרות מטעמא דכתיבנא. נמצאת למד דבזמן שב"ה קיים כל עבודה שהיא לצורך הזרעים או האילנות אסורה בתוספת שביעית וכל שכן בשביעית עצמה שיש בה לאו ועשה חוץ מעשר נטיעות שחורשין כל בית סאה בשבילן עד ערב שביעית אבל שאר אילנות כל צורכן מותר בתוספת שביעית ולא בשביעית אבל לחרוש את הקרקע לצורך הקרקע ואין בו אילנות כלל אין איסור מן התורה ולא מהלכה לא בשביעית ולא בתוספת שביעית אלא מדרבנן אסרו אותה ואפי' בתוספת שביעית. ובזמן שאין ב"ה קיים הכל מותר עד ערב שביעית אבל בשביעית עצמה אסור חוץ מחרישה לצורך הקרקע ועובר עליה על שני מיני החרישות שזכרנו בלאו ועשה אבל חרישה לצורך הקרקע אינה אסורה אלא מדרבנן:

### שו"ת משפטי עוזיאל כרך ד - עניינים כלליים סימן טז

ב. חרישה לתקן הקרקע.

והרדב"ז ז"ל עמד על סתירה זו וכתב: שלשה מיני חרישה הם: א) חרישה לתקן הקרקע לא נאסרה מן התורה, וזהו שדקדק הרמב"ם לומר: החופר או החורש לצורך הקרקע וכו' מכין אותו מכת מרדות מדבריהם ב) חרישה לחפות הזרעים, זו היא זריעה ממש ועובר עליה בעשה ולא תעשה. ג) חרישה שהיא לצרך גידול האילנות ולהצמיחם, הרי היא תולדת זריעה כמו זמירה, הואיל ועל ידי חרישה מגדל הזרע ואסורה מן התורה. ונסתייע לזה מדתנן: עשר נטיעות מפוזרות בתוך בית סאה חורשין כל בית סאה בשבילן עד ראש השנה (שביעית פ"א מ"ו). ומפרש בגמ' דעשר נטיעות הלכה למשה בסיני הם להתיר חרישת כל בית סאה בשבילן שלשים יום לפני ראש השנה. וכי גמירי הלכתא למישרי ילדות, קראי למיסר זקנה (מו"ק ד'). הא למדת דחרישה שהיא לצורך האילנות אסורה מדאורייתא בשביעית, שאם לא תאמר כן למה לי קרא למיסר זקנה והלמ"מ להתיר ילדות, דמהיכא תיתי לאסור בתוספת שביעית מה שמותר בשביעית עצמה (תשו' הרדב"ז החדשות, לשונות הרמב"ם סי' קצ"ו).

אולם דברי הרדב"ז במ"ש שגם חרישה שהיא מחפה את הזרעים אינו לוקה, נסתרים ממשנה ערוכה, מדתנן: יש חורש תלם אחד וחייב עליו משום שמונה לאוין. החורש בשור ובחמור וכו' וכלאים בכרם ושביעית (מכות כ"א). הרי לך הלכה פסוקה שהחורש בשביעית לוקה. ולא מתוקמא מתניתין זו אלא בחורש כדי לחפות הזרעים, וכדאוקי רבי יוחנן, מדתנן זו לגבי כלאים דמכסי בהדי דאזיל (שם). מכאן הוכחה ברורה דחרישה שהיא לכסות הזרע זו היא זריעה ממש ולוקה עליה לדברי הכל. וכן מוכח מהירושלמי דבמחפה זרעים בדרך חרישה לוקה, דגרסינן התם: אמר רבי יוחנן בשם רבי ינאי המחפה בכלאים לוקה, אמ"ל ר"י: ולאו מתניתין היא כלאים בכרם לא במחפה? אמ"ל ר"ש בן לקיש יכיל אנא מפתר לה כר"ע, ואקשינן עליה דר"ל מן הדא דתנינן: שביעית, אית לך למימר שביעית דר"ע? פתר לה שביעית דר"א, שאומר לוקין על החרישה, רבי יוחנן אמר אין לוקין על החרישה (ירושלמי כלאים פ"ח ה"א). הרי לך מפורש דלרבי יוחנן דס"ל דחורש בשביעית אינו לוקה מודה שחורש ומחפה זרעים לוקה משום דחרישה זו היא גופה זריעה, ולא נחלקו אלא בחורש קודם זריעה או חורש שדה אילן להשביח האילנות ופירותיהם. אבל חורש ומחפה הזרעים לוקה משום דהיא גופה זריעה.

שוב ראיתי בבית ישראל שכתב: דהרמב"ם פוסק כרבי יוסי דאמר דחורש בשביעית אין בו אפילו משום בטול עשה דושבתה הארץ, דהואיל ופרט הכתוב שדך לא תזרע וכו' למד על הכלל דושבתה הארץ שאינו אלא לענין לא תעשה שבו. (ירושלמי כלאים פ"ח ה' א'). כלומר ושבתה הארץ מד' מלאכות: זריעה וזמירה, קצירה ובצירה, ומה שכתב הרמב"ם דחרישת עשר נטיעות לפני שביעית הותרה מהלמ"מ לשיטתיה אזיל. דהרמב"ם קורא להלכה למשה מסיני גם להלכות שהם מדברי סופרים, ולכן אף על גב דחרישה בשביעית עיקרו מדרבנן בא הלמ"מ לאסור זקנה ולהתיר ילדות בתוספת שביעית. ולע"ד אני אומר קושטא היא דמצינו לשון הלכה למשה מסיני שנאמר גם על דבר שעיקרו מדרבנן (עין הרע"ב תרומות פ"ב מ"א), אולם בסוגין אי אפשר לומר כן שהרי לענין נטיעות שביעית מקשה בגמרא, הא דידהו היא הלכתא נינהו? (מו"ק ג'). הרי שאיסור נטיעות בתוספת שביעית בזקנה והתירו בילדה מהלמ"מ ואם נאמר שחרישה מותרת מדאורייתא אין מקום להלמ"מ בתוספת שביעית.

ועיקר דברי הבית ישראל שלהרמב"ם מותרת החרישה לגמרי בשביעית דפוסק כרבי יוסי, אינו מחוור לע"ד, משום דסברה זו שבירושלמי היא יחידאה וסוגין דתלמודא לא אזלא כותיה, דאמאי דתנן משקין בית השלחין במועד ובשביעית פריך בגמ' בשלמא מועד משום פסידא לא גזרו רבנן, אלא שביעית בין למ"ד משום זורע ובין למ"ד משום חורש חרישה וזריעה בשביעית מי שרי? (מו"ק נ"ג) וכן אמרו: זמירה בכלל זריעה ובצירה בכלל זריעה, למאי הלכתא כתבינהו רחמנא? למימרא דאהני מחייב אתולדות לא מחייב, הרי דלכו"ע אסורה חרישה וכל תולדות עבודת הארץ והאילן מדאורייתא מבואר בהדיא בחידושי הריטב"א למו"ק (עיין שעה"מ ה' שמיטה ויובל).

לכן נלע"ד כדכתב הרדב"ז דחרישה לצורך האילנות אסורה מן התורה בשביעית אלא שאין לוקין עליהן משום דלא נתפרשו בתורה.

### הערות הגרי"ש אלישיב מסכת מועד קטן דף ג עמוד א

איתמר החורש בשביעית ר"י ור"א חדא אומר לוקה וכו' דכו"ע לית ליה דרב אבין וכו'. ותמוה טובא דלמאן דס"ל לוקה ויש כאן כלל ופרט וכלל שמרבה כעין הפרט אמאי נקט דוקא חרישה ה"נ נינקוט שאר מלאכות דלעיל כגון ניכוש עידור כיסוח שיהא חייב משום כלל ופרט וכלל, ואין סובר הא דיתמעט דמכדי זמירה בכלל זריעה וכו', ומדוע נקטו דוקא חרישה. [ועיין חזו"א י"ז א'].

והנראה בזה דודאי לא הוה ס"ד דיש מ"ד מביניהם שאין סובר הא דמכדי זמירה בכלל זריעה וכו', למאי הלכתא כתבינהו רחמנא למימר דאהני תולדות הוא דמיחייב אתולדה אחרינא לא מיחייב, וא"כ ודאי דשאר מלאכות נתמעטו ולא נאסרו בשביעית מה"ת.

ושאני חרישה מכולהו, וביאור הדברים, דכשאנו באים לדון מה מיעטה התורה בהא דכתבה זמירה ובצירה אנו אומרים, מלאכות דכוותייהו וכמו דהנהו מלאכות הם מלאכות שחסר בהם שביתת הארץ, והיינו שפועל במלאכתו שלא תשבות הארץ ותמשיך לתת כחה, כמו זמירה ובצירה ניכוש עידור וכו', וא"כ אמרינן דוקא מלאכות דכוותייהו שהם מלאכות שהם בעצם מפעילים את הארץ שתמשיך לפעול ולתת כוחה ולא תאמר שזה גם ממעט חרישה שהוא מלאכה שבעצם המלאכה אינו מוכרח שבפעולתו פועל שלא תהא הארץ שובתת בשביעית, דהרי יש חרישה שהוא עושה בשביעית ע"מ לזרוע בשמינית, ובעצם מלאכה זו אינה פועלת שתהא הארץ פועלת, אלא שזה בא להצטרף עם זריעה שלאחריו, אבל בעצם המלאכה איננה בהגדרה זו, וא"כ לא הוה זה בכלל המיעוט שנתמעטו מחמת שכתבה תורה התולדות בפירוש, ואמרינן שזה לא נתמעט אלא כיון דהוה מלאכה בקרקע אסרה התורה, ומכלל ופרט וכלל והיינו שמצד אחד יש לנו מיעוט בזמירה ובצירה שהוא ממעט, ומצד אחר יש לנו כלל ופרט וכלל המרבה, אז כדי שלא יסתרו הדברים אמרינן דהמיעוט קאי אמלאכות דכוותייהו שהם מלאכות שפועלים שהארץ לא תשבות ותמשיך תת כוחה ביתר שאת, והוא דעצם מעשה המלאכה והריבוי קאי אמלאכה אחרת שאינה בזמירה ובצירה, והוא חרישה, שהיא מלאכת קרקע, אבל אינו עושה במעשה זה לבד שהארץ תפעל.

וביתר ביאור נראה דלכאורה מה סברה הגמ', אם אנו סוברים מהמיעוט דכתבה תורה זמירה ובצירה מכלל דתולדות אחרות פטור, א"כ חורש למה יהא חייב, ואם אין סובר מהמיעוט, א"כ כל המלאכות יהא לוקה עליהם. אע"כ דכשאמרה תורה ושבתה הארץ היה צריך לכלול בזה כל המלאכות, דכולהו יש בהן חסרון שביתה, וכיון שכתבה התורה התולדות ש"מ דהשאר פטורים, ואעפ"כ צריך לרבות חורש מכלל ופרט וכלל, דחורש לא הוה בכלל המיעוט דלא הוה כוותיה וגם לא הייתי לומדם מושבתה הארץ דהתם השביתה היא שהארץ תשבות ולא תפעול, ובעצם פעולת החרישה אין פעולת קרקע, ורק נתרבה מכלל ופרט וכלל, דהוה כעין הפרט דהוה מלאכת קרקע.

ובחזוא יז א'.

פרוש יד פשוטה לרב רבינוביץ. על הלכות שמיטה פ"א ה"א פ"ג ה"א. והקדמה ליחס בין מלאכות שבת ושביעית.

### מנחת חינוך פרשת כי תשא מצוה קיב

(א) לבטל מעבודת כו'. כבר כתב הרב המחבר דיני עבודה בפ' משפטים ודעתי לבאר בעזה"י הדינים בפ' בהר שם נאמר כללותיה ופרטותיה ומ"מ אעורר קצת. והנה הדינים הם בר"מ ה' שמטה ויובל ועבודה בשביעית יש בה עול"ת ויש עבודות שאינם בל"ת רק בעשה כגון חרישה בשביעית דהוא רק עשה ע' במ"ק ג' דזריעה וקצירה הוא בלאו ועשה וחרישה רק עשה עפ"א מהשמו"י בר"מ ושעה"מ.

**סיכום**

הכנה לשיעור כללי נטיעה וחרישה הרב ראם

בגמרא במסכת גיטין נג ב בעקבות המשנה בתרומות השבת והשביעית היא מדאורייתא (יש סיבה של נחשדו ישראל בשבת על הקנס והחיוב לעקור).

על פי הר"ש יש שתי סיבות לחייב על נטיעה בשביעית, נטיעה היא כמו זריעה ונטיעה היא יותר מזמירה.

על פי המהריט"ץ לרמב"ם נטיעה היא מדברי סופרים.

הרב קוק בשבת הארץ – כאשר זורעים את האילן זה חיוב של זריעה ואסור אבל כאשר נועטים ייחור זה לא נאסר מן התורה ועל זה הרמב"ם אומר שלוקים מכת מרדות. הקושי בגמרא מתייחס לעובדה שבנטיעה בגמרא מצפים לא לעקור גם משהו שניטע בדרך זריעה ואם כן קשה על שבת.

החזון איש יז כ

הנטיעה היא לא משום זריעה, זרעי אילן לא קרוים זרעים, אין עונשים מן הדין ולכן למרות שנטיעה היא מדאורייתא לא לוקים על כך (וכך הסביר גם הרב חיים קנייבסקי בדרך אמונה שמיטה א ב י).

שבט הלוי

מסביר למה ראית החזון איש שזרעי עצים אינם זרעים לא מדויקת – הזרעים אינם זרעים אבל פעולת הזריעה היא אכן זריעה, ולכן זריעת אילנות נכללת בזריעה, וכאשר נוטעים זרעים מתחייבים משום זורע וכאשר אלו נטיעות אינו מתחייב מן התורה כי הנטיעה אינה בכלל ארבע המלאכות המתחייבים עליהן מן התורה, ולא משום שלא עונשים מן הדין כמו שמציע החזון איש כי הנוסח ברמב"ם לא מוסב רק על עונש אלא על תוקף החיוב בכלל.

בית הלוי

היום השביעית דאורייתא, למרות שהיא תלויה ביובל כי הם קבלו את השביעית בשבוע בימי עזרא, וממילא גם התולדות כמו נטיעה נאסרו בשביעית מדאורייתא, אם כן לדבריו נטיעה בשביעית היא דאורייתא.

רשי

לוקים על חרישה בשביעית, חרישה אסורה מדאורייתא בשביעית (ולמי שאומר שלא לוקים על חרישה בשביעית עדיין לוקים על חרישה של חיפוי זרעים משום זורע).

תוספות מועד קטן ג ב שהרי כבר נאמר

ריטבא

בשביעית (ושלושים יום קודם) יש איסור דאורייתא על חרישה גם למ"ד לא לוקים על חרישה בשביעית.

ריטבא במכות ח ב – הפסוק על חרישה מדבר על שביעית, לפי פירוש רשי – פעמים שאתה שובת מחרישה גם בששת ימי החול. נראה אם כן שיש איסור דאורייתא על חרישה בשביעית.

שות מעשה ניסים סימן ט'

הפסוק "בחריש ובקציר תשבות" מדבר על חרישה בשביעית, לא יכול להיות שהוא ידבר על תוספת שביעית ולא על המלאכה בשביעית, הוא לא "לאו הניתק לעשה" משום שיש בו בכל שלב עשה ולא תעשה ולא שהעשה הוא פיתרון של הלאו כמו בלאו הניתק לעשה ולכן תאורטית אפשר ללקות עליו.

לפי פירוש המשניות לרמב"ם בחריש ובקציר תשבות מדבר על תוספת שביעית כשלכאורה יש כבר איסור על העבודה לאחר מכן אבל היא נגזרת מהלאו לא לזרוע ולא לקצור.

שו"ת משפטי עוזיאל

חרישה לחפות הזרעים זריעה ולוקים עליה משום חרישה, חרישה לאילנות אסורה מן התורה בשביעית ולא לוקים עליה כי היא לא מהמלאכות שנתפרשו בתורה (לא צריך ללכת עם דברי בית ישראל שאומר שבשביעית עצמה החרישה לא נאסרה)

הערות הגרי"ש אלישיב

על חרישה יש מחלוקת אם לוקים.

המיעוט של זריעה וזמירה וכו' הוא רק ממלאכות שדומות להן – מלאכות שבפעולתן יוצרות עבודה בארץ ופוגעות בשביתה, באופן מעניין דווקא חרישה שהיא לא מלאכה שפועלת בארץ לא מועטה וכן תהיה אסורה בשביעית מדאורייתא.

מנחת חינוך

יש עשה ולא תעשה בשביעית, החרישה ומלאכות אחרות הן רק בעשה.